Ehdotus NEUVOSTON PÄÄTÖS sinievätonnikalan suojelemista koskevan yleissopimuksen laajennetun komission jäsenyyden saamiseksi käydyn kirjeenvaihdon saattamisesta päätökseen Euroopan unionin puolesta /* COM/2015/071 final - 2015/0036 (NLE) */





PERUSTELUT 1. EHDOTUKSEN TAUSTA Sinievätonnikalan suojelukomissio (CCSBT) on sinievätonnikalan (SBF) hoidosta koko sen esiintymisalueella vastaava alueellinen kalastuksenhoitojärjestö. Sinievätonnikalan suojelemista koskeva yleissopimus tuli voimaan 20. toukokuuta 1994. Euroopan unioni on ollut CCSBT:n laajennetun komission yhteistyötä tekevä ulkojäsen vuodesta 2006 lähtien. Yhteistyötä tekevät ulkojäsenet osallistuvat täysimääräisesti CCSBT:n toimintaan mutta eivät saa äänestää. Yhteistyötä tekevän ulkojäsenen asema edellyttää CCSBT:n hoito- ja säilyttämistavoitteiden ja -toimenpiteiden noudattamista. Useita vuosia kestäneiden keskustelujen jälkeen CCSBT muutti lokakuussa 2013 pidetyssä 20. kokouksessaan laajennettua komissiota koskevaa päätöslauselmaa siten, että alueelliset taloudelliset yhdentymisjärjestöt voivat halutessaan ryhtyä laajennetun komission jäseniksi. Jäseneksi pääsy edellyttää kirjeenvaihtoa, jossa hakija antaa CCSBT:lle vankan sitoumuksensa noudattaa yleissopimuksen ehtoja ja CCSBT:n laajennetun komission päätöksiä. Euroopan komissio suositti sinievätonnikalan suojelemista koskevan yleissopimuksen laajennetun komission jäsenyyden saamiseksi käytävän kirjeenvaihdon allekirjoittamisesta Euroopan unionin puolesta ja kirjeenvaihdon väliaikaisesta soveltamisesta [XXX] tekemässään ehdotuksessa neuvoston päätökseksi neuvostolle, että kirjeenvaihto CCSBT:n laajennetun komission jäsenyyden saamiseksi allekirjoitettaisiin ja sitä sovellettaisiin väliaikaisesti. Kun tämä menettely on saatettu päätökseen, EU voi ryhtyä jäseneksi ja äänestää CCSBT:n laajennetussa komissiossa ja laajennetussa tiedekomiteassa. EU on kiinnostunut CCSBT:stä lähinnä siksi, että sinievätonnikalan (CCSBT) ja tonnikalan (ICCAT) hoidossa on samanlaisuuksia, ja se haluaa jatkossakin edistää yhdenmukaisuutta lähestymistavassa, jota unioni soveltaa säilyttämiseen, kaikilla valtamerillä sekä lujittaa unionin sitoutumista pitkän aikavälin säilyttämiseen ja kalavarojen kestävään käyttöön maailmanlaajuisesti. 2. KUULEMISTEN JA VAIKUTUSTENARVIOINTIEN TULOKSET Ei sovelleta. 3. EHDOTUKSEN OIKEUDELLINEN SISÄLTÖ Tällä ehdotuksella pyritään saattamaan päätökseen CCSBT:n laajennetun komission ja laajennetun tiedekomitean jäsenyyden saamiseksi käytävän kirjeenvaihdon allekirjoittamisen ja väliaikaisen soveltamisen myötä aloitettu oikeudellinen menettely sen jälkeen, kun Euroopan parlamentin hyväksyntä on saatu. 2015/0036 (NLE) Ehdotus NEUVOSTON PÄÄTÖS sinievätonnikalan suojelemista koskevan yleissopimuksen laajennetun komission jäsenyyden saamiseksi käydyn kirjeenvaihdon saattamisesta päätökseen Euroopan unionin puolesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 2 kohdan yhdessä sen 218 artiklan 6 kohdan a alakohdan kanssa, ottaa huomioon Euroopan komission ehdotuksen, ottaa huomioon Euroopan parlamentin hyväksynnän[1], sekä katsoo seuraavaa: (1) Unionilla on toimivalta toteuttaa toimenpiteitä meren elollisten luonnonvarojen säilyttämiseksi osana yhteistä kalastuspolitiikkaa sekä tehdä sopimuksia kolmansien maiden ja kansainvälisten järjestöjen kanssa. (2) Neuvoston päätöksen 98/392/EY[2] nojalla unioni on sopimuspuolena 10 päivänä joulukuuta 1982 tehdyssä Yhdistyneiden Kansakuntien merioikeusyleissopimuksessa, joka velvoittaa kaikkia kansainvälisen yhteisön jäseniä toimimaan yhteistyössä meren elollisten luonnonvarojen hoitamiseksi ja säilyttämiseksi. (3) Neuvoston päätöksen 98/414/EY[3] nojalla unioni on sopimuspuolena hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehdyssä sopimuksessa. (4) Joulukuun 1 päivänä 2009 neuvosto valtuutti Euroopan komission hakemaan Euroopan unionin puolesta muutosta sinievätonnikalan suojelemista koskevan yleissopimuksen sääntöihin, jotta Euroopan unionista voisi tulla sopimuspuoli. (5) Sinievätonnikalan suojelukomissio (CCSBT) muutti lokakuussa 2013 pidetyssä 20. kokouksessaan laajennettua komissiota koskevaa päätöslauselmaa siten, että Euroopan unioni voi ryhtyä CCSBT:n laajennetun komission jäseneksi kirjeenvaihdolla. (6) Neuvosto valtuutti [XXX] CCSBT:n laajennetun komission jäsenyyden saamiseksi käytävän kirjeenvaihdon allekirjoittamisen ja väliaikaisen soveltamisen. (7) Koska unionin jäsenvaltioiden lipun alla purjehtivia aluksia kalastaa sinievätonnikalan esiintymisalueella, on unionin edun mukaista osallistua aktiivisesti yleissopimuksen täytäntöönpanoon. (8) Tällaisella toimintatavalla myös edistetään yhdenmukaisuutta lähestymistavassa, jota unioni soveltaa säilyttämiseen, kaikilla valtamerillä sekä lujitetaan unionin sitoutumista pitkän aikavälin säilyttämiseen ja kalavarojen kestävään käyttöön maailmanlaajuisesti. (9) Sen vuoksi kirjeenvaihto olisi saatettava päätökseen, ON HYVÄKSYNYT TÄMÄN PÄÄTÖKSEN: 1 artikla Saatetaan päätökseen unionin puolesta sinievätonnikalan suojelemista koskevan yleissopimuksen, jäljempänä ’yleissopimus’, laajennetun komission jäsenyyden saamiseksi käyty kirjeenvaihto. Kirjeenvaihto on tämän päätöksen liitteenä. 2 artikla Neuvoston puheenjohtaja valtuutetaan nimeämään yksi tai useampi henkilö, jolla on valtuudet antaa unionin puolesta hyväksymisasiakirja CCSBT:n pääsihteerille talletettavaksi CCSBT:n puolesta yleissopimuksen 10 artiklan mukaisesti. Tehty Brysselissä Neuvoston puolesta Puheenjohtaja [1] EUVL C , , s. . [2] EYVL L 179, 23.6.1998, s. 1. [3] EYVL L 189, 3.7.1998, s. 14. LIITE asiakirjaan Ehdotus neuvoston päätökseksi sinievätonnikalan suojelemista koskevan yleissopimuksen laajennetun komission jäsenyyden saamiseksi käydyn kirjeenvaihdon saattamisesta päätökseen Euroopan unionin puolesta A. Euroopan unionin kirje Arvoisa Herra/Rouva Minulla on kunnia viitata laajennetun komission ja laajennetun tiedekomitean perustamisesta hyväksyttyyn päätöslauselmaan, jäljempänä ’päätöslauselma’, sellaisena kuin se on muutettuna lokakuussa 2013 järjestetyssä CCSBT:n 20. kokouksessa. Päätöslauselman 6 kohdan mukaan mikä tahansa alueellinen taloudellinen yhdentymisjärjestö, yhteisö tai kalastusyhteisö, jonka lipun alla purjehtivat alukset ovat pyytäneet sinievätonnikalaa kolmen edellisen kalenterivuoden aikana, voi ilmaista suojelukomission pääsihteerille halukkuutensa ryhtyä laajennetun komission ja laajennetun tiedekomitean jäseneksi. Tätä varten CCSBT:n pääsihteeri käy suojelukomission puolesta kirjeenvaihdon tällaisen alueellisen taloudellisen yhdentymisjärjestön, yhteisön tai kalastusyhteisön edustajan kanssa. Päätöslauselman 7 kohdan osalta ei ole tehty muutoksia EU:lle vuosiksi 2015–2017 myönnettyyn 10 tonniin. Olisin kiitollinen, jos voisitte ilmoittaa vastaanottaneenne tämän kirjeen ja vahvistaa, että tämä kirje ja teidän vastauksenne muodostavat CCSBT:n ja Euroopan unionin välisen sopimuksen CCSBT:n laajennetun komission ja laajennetun tiedekomitean jäseneksi ryhtymisestä edellä mainitun päätöslauselman sisältämien määräysten mukaisesti. EU haluaisi ilmaista vahvan sitoumuksensa noudattaa jatkossakin CCSBT:n yleissopimusta ja laajennetun komission tekemiä päätöksiä. Tätä yhteisymmärrystä sovelletaan vastauksenne antamispäivää seuraavasta päivästä. Vastaanottakaa, Arvoisa Herra/Rouva, korkeimman kunnioitukseni vakuutus. Euroopan unionin puolesta Puheenjohtaja